
A Nyugat-magyarországi Egyetem előadótermeinek üléskomfort elemzése testtömegeloszlást mérő berendezéssel

Összefoglalás
Kutatásunk egyik legfontosabb célja az ülőmunkát végzők figyelmének felhívása volt arra, hogy a mindennapjainkban milyen negatív következményei lehetnek a helytelen ülésnek. Mindezt adatokkal támasztottuk alá az által, hogy megvizsgáltuk az egyetem előadótermeiben leggyakrabban előforduló székeket komfortérzet és testtömeg eloszlás szempontjából, majd az eredmények alapján javaslatokat fogalmaztunk meg a helyes ülésre és testtartásra, főleg a székeket használó hallgatóknak. A méréseket a Tekscan CONFORMAT nyomáseloszlást mérő rendszerével végeztük négy széktípuson tíz alany segítségével, akik hat különböző testtartásban helyezkedtek el a székeken. Az öt férfi és öt nő eltérő testfelépítéssel, testtömeg indexszel rendelkezett, így a mintákra kapott eredmények a székeket használókra vonatkozóan reprezentatívnak mondhatók. A mért értékek elemzésekor megállapítottuk, hogy mind a széktípusok, mind a különböző testhelyzetek szignifikánsan befolyásolják a nyomásértékeket. A rögzített nyomástérképeken jól látszik például, hogy a nagyobb testtömegű alany nyomásértékei jelentősen kisebbek voltak, mivel nagyobb felülettel érintkezett a székkel, a nyomáseloszlás egyenletesebb, mint a sovány testalkatú egyéneknél. Szinte minden alanynál kimutatható kisebb-nagyobb mértékű aszimmetria, még az egyenes ülésnél is, ami a helytelen testtartás egyenes következménye. Ez az aszimmetria elérheti a 15-25%-t is. A mért értékeket a vizsgált alanyok szóbeli komfortértékelésével is összevetettük, így lehetőségünk volt kimutatni azokat a testtömeg eloszlási jellegzetességeket, nyomásértékeket, amelyek elérik az alanyok komfort ingerküszöbét. Például amelyik alanyunk az egyes szék támlájának rossz kialakítására panaszkodott, annál a felületi nyomásértékek is kimagaslóan nagyok voltak. A hármas széknél többen is panaszkodtak a támla rossz kialakítására, mindegyiküknél kivehető a gerinc nyomata a nyomástérképeken. Ebből következik, hogy a magas üléskomfortot (kárpitozott kivitel) a rossz támla elfedi. Akik a négyes széket vélték a legrosszabbnak, náluk leginkább a combok erős terhelése, vagy a kevés ülőfelület volt a legkellemetlenebb. A vizsgálatok során megfigyeltük, hogy a komfort mellett a szék környezete is mérvadó, ugyanis egy helytelenül berendezett terem csökkentheti a hallgatóság teljesítőképességét az órákon. A komfortos ülésen túl fokozott figyelmet kell fordítanunk a helyes testtartásra is, hiszen annak következményeként is jelentkezhetnek panaszok.



